جاپان د اټمي بټیو د سړولو دپاره هلیکوبترو او ټانکرو ته مخه کړې
جاپاني عسکرو او پولیسو د فوکیشیما د اټمي بټۍ د ګرم شویو، سونګ میلو د سړولو دپاره اوس هلیکوبترو او د اور وژنې ټانکرو ته مخه کړې ده. هلیکوبترې د هوا نه پر دغو میلو باندي اوبه راشیندي ترڅو یې د لا ګرمیدو مخه ونیسي.
چارواکو نن د پنجشنبې په ورځ وویل چې دوي هیله لري چې د اټمي انرژۍ په دې بټۍ کې به برېښنا بیرته فعاله شي او داسي هیله مندي رامنځ ته شوې چې د اټمي بټیو د سونګ پر میلو باندي د اوبو د شیندلو دپاره به موثر پمپونه نصب شي. خو د اټمي بټۍ په سیمه کې د زیاتې اندازې حرارت د کارګرانو دپاره دا تقریباْ ناممکنه کړې ده چې په سیمه کې د څو دقیقو نه زیات پاته سي. دغه بټۍ د توکیو په ۲۴۰ کیلومیتري کې موقعیت لري. همداشان لومړي معلومات وايي چې د هیلکوبترو له خوا د اوبه شیندلو هم پر ګرمې شوې بټۍ باندي لږ اغیزه کړې ده. د جاپان د کابینې ریْس یوکیو یودانو په دې باب داسي وايي،،مونږ د ۴ ام نمبر اټمي بټۍ د سړولو دپاره هلې ځلې کوو خو اوس هم د وضعیت په باب دقیق نتیجه ګیري په لاس کې نلرو. ،، د یادونې وړ ده چې د آمریکا متحده ایالاتو او نورو حکومتونو خپلو اتباو ته توصیه کړې ده چې د اټمي بټۍ نه دي لږ تر لږه ۸۰ کیلومیتره لیري اوسي چې دا د جاپان له خوا د ټاکل شوې زون نه پراخه مصافه ده. همداشان زیات شمیر حکومتونه په توکیو کې د سفارتخانو نه خپل کارمندان راباسي. د وضعې په باب په جاپان کې د دفتر یو کارکونکی داسي وايي،، دا د اندېښنې وړ خبره ده چې د وضعې په باب د آمریکا او جاپان سنجشونه توپیر لري او زه د دوی د قضاوت په باب یو څه شک لرم.،، د یادونې وړ ده چې د آمریکا جمهور ریْس بارک اوباما نن د پنجشنبې په ورځ د جاپان د صدراعظم ناوتوکان سره په توکیو کې تلفوني خبري وکړې او د جاپان د خلګو د جرات نه یې ستاینه وکړه. همداشان یې د جاپان سره د آمریکا د متحده ایالاتو پر مرستې باندي یو ځل بیا ټینګار وکړ چې اټمي بحران یې یوه برخه ده. د جمهور ریْس اوباما او ناوتوکان ترمنځ خبري څو ساعته وروسته له هغه نه وشوې چې په واشنګټن کې د اټمي چارو مسولینو وویل چې دوی په دې آند دي چې د فوکیشیما د اوبو په ټانک کې ټولې اوبه وچې شوي دي او که چیري دغه حالت ادامه پیدا کړي نو د سونګ میلې به تودې شي او کرار کرار به یا اوبه شي او یا به هم پور وسوځي چې په نتیجه کې به یې هوا ته اټمي مواد خپاره شي.